Document ID: 31993R2593

ΚΑΝΟΝΙΣΜΟΣ (ΕΟΚ) αριθ. 2593/93 ΤΗΣ ΕΠΙΤΡΟΠΗΣ της 21ης Σεπτεμβρίου 1993 για τροποποίηση του παραρτήματος Ι του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2658/87 του Συμβουλίου της 23ης Ιουλίου 1987 για τη δασμολογική και στατιστική ονοματολογία και το κοινό δασμολόγιο (1), όπως τροποποιήθηκε τελευταία από τον κανονισμό (ΕΟΚ) αριθ. 1969/93 (2), και ιδίως το άρθρο 9,
Εκτιμώντας:
ότι, με τον κανονισμό (ΕΟΚ) αριθ. 2658/87, θεσπίστηκε ονοματολογία των εμπορευμάτων, εφεξής καλούμενη "συνδυασμένη ονοματολογία", η οποία πληροί τις απαιτήσεις του κοινού δασμολογίου και των στατιστικών του εξωτερικού εμπορίου της Κοινότητας-
ότι, προκειμένου να εξασφαλιστεί η ομοιόμορφη εφαρμογή της συνδυασμένης ονοματολογίας, πρέπει να θεσπιστούν οι διατάξεις σχετικά με την κατάταξη των βερμούτ και των άλλων κρασιών από νωπά σταφύλια, παρασκευασμένων με τη βοήθεια φυτών ή αρωματικών ουσιών που υπάγονται στην κλάση 2205- ότι τα αρωματικά κρασιά, ιδίως, είναι δυνατόν να περιέχουν ως πρόσθετα σημαντικές ποσότητες υγρών, όπως χυμούς φρούτων, σιρόπι και νερό, και ότι μπορεί να αποδειχθεί δύσκολος ο διαχωρισμός των μειγμάτων σε ποτά που προέρχονται από ζύμωση και σε μη αλκοολούχα ποτά που υπάγονται στην κλάση 2206- ότι είναι δυνατόν να διαχωρισθούν οι δύο αυτές ομάδες προϊόντων βάσει του αποκτημένου κατ' όγκο αλκοολικού τους τίτλου στο 7 % vol- ότι πρέπει να παρεμβληθεί σχετική συμπληρωματική σημείωση στο κεφάλαιο 22 της συνδυασμένης ονοματολογίας- ότι κρίνεται σκόπιμο, κατά συνέπεια, να τροποποιηθεί το παράρτημα Ι του κανονισμού (ΕΟΚ) αριθ. 2658/87-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Παρεμβάλλεται η ακόλουθη συμπληρωματική σημείωση στο κεφάλαιο της συνδυασμένης ονοματολογίας που επισυνάπτεται στον κανονισμό (ΕΟΚ) αριθ. 2658/87:
"5. Θεωρούνται ως προϊόντα που υπάγονται στην κλάση 2205 βερμούτ και τα άλλα κρασιά από νωπά σταφύλια, παρασκευασμένα με τη βοήθεια φυτών ή αρωματικών ουσιών, που έχουν αποκτημένο αλκοολικό τίτλο ίσο ή ανώτερο από 7 % vol."
Άρθρο 2
Οι συμπληρωματικές σημειώσεις 5 έως 8 γίνονται αντίστοιχα συμπληρωματικές σημειώσεις 6 έως 9.
Άρθρο 3
Ο παρών κανονισμός αρχίζει να ισχύει την εικοστή πρώτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Σεπτεμβρίου 1993.

Labels: 3
17
19